b'\n_START_ARTICLE_\nMnogo\xc4\x8detina\xc5\xa1i\n_START_SECTION_\nOpis\n_START_PARAGRAPH_\nMnogo\xc4\x8detina\xc5\xa1i su obi\xc4\x8dno dugi do 10 cm, no veli\xc4\x8dina im varira od nekoliko milimetara do 3 metra. Tijelo im je koluti\xc4\x87avo te imaju celom. Sa strane svakog koluti\xc4\x87a imaju parapodije (bataljice), iz kojih izlaze \xc4\x8detine (hete), po kojima su i dobili ime. Parapodiji im slu\xc5\xbee za pokretanje. Na\xc4\x8din \xc5\xbeivota im je slobodan i sjedila\xc4\x8dki. Sjedila\xc4\x8dki izlu\xc4\x8duju oko tijela vapnenu cijev u kojoj \xc5\xbeive. Kod sjedila\xc4\x8dkih i slobodnih oblika razvijena je glava na kojoj su osjetila i strukture koje poma\xc5\xbeu pri uzimanju hrane. Na glavi su usta i jedan do \xc4\x8detiri para o\xc4\x8diju, nekoliko ticala i par pipala (palpi). Imaju velike regeneracijske sposobnosti.\n_START_SECTION_\nRazmno\xc5\xbeavanje\n_START_PARAGRAPH_\nRazdvojena su spola. Spolne stanice izlaze metanefridijima ili se izbacuju kroz stijenku tijela koja pukne. Iz jajeta se razvija li\xc4\x8dinka trohofora, koja se potom razvija u odrasli oblik.\n_START_SECTION_\nPokrov tijela\n_START_PARAGRAPH_\nKo\xc5\xbeu izgra\xc4\x91uje jednoslojni epiderm koji na povr\xc5\xa1inu izlu\xc4\x8duje kutikulu. Izme\xc4\x91u epidermalnih stanica nalaze se \xc5\xbelijezde i osjetne stanice. Ispod epiderma su prstenasti i uzdu\xc5\xbeni mi\xc5\xa1i\xc4\x87i.\n_START_SECTION_\nDisanje\n_START_PARAGRAPH_\nDi\xc5\xa1u \xc5\xa1krgama, koje nastaju kao izvrat povr\xc5\xa1ine ko\xc5\xbee. To su nje\xc5\xbeni listi\xc4\x87i u koje urastaju i krvne kapilare. Manji vodeni mnogo\xc4\x8detina\xc5\xa1i di\xc5\xa1u ko\xc5\xbeom, poput kopnenih malo\xc4\x8detina\xc5\xa1a, gujavica.\n_START_SECTION_\nPrehrana\n_START_PARAGRAPH_\nPojedine vrste su grabe\xc5\xbeljive i vrlo pro\xc5\xbedrljive. Hrane se planktonom, detritusom i manjim beskralje\xc5\xa1njacima. Probavni sustav \xc4\x8dine usta, \xc5\xbedrijelo i duga\xc4\x8dko ravno crijevo koje zavr\xc5\xa1ava crijevnim ili analnim otvorom.\n_START_SECTION_\nIzlu\xc4\x8divanje\n_START_PARAGRAPH_\nMnogo\xc4\x8detina\xc5\xa1i izlu\xc4\x8duju pomo\xc4\x87u segmentalnih organa, metanefridija.\n_START_SECTION_\n\xc5\xbdiv\xc4\x8dani sustav\n_START_PARAGRAPH_\n\xc5\xbdiv\xc4\x8dani sustav izgra\xc4\x91en je od jednog para mo\xc5\xbedanih ganglija koji le\xc5\xbee iznad \xc5\xbedrijela i povezani su oko\xc5\xbedrijelnim vrpcama s pod\xc5\xbedrijelnim ganglijima. Od thi se ganglija pru\xc5\xbeaju dvije \xc5\xbeiv\xc4\x8dane vrpce prema stra\xc5\xbenjem dijelu tijela koje su povezane u svakom koluti\xc4\x87u. Mnogo\xc4\x8detina\xc5\xa1i imaju ljestvi\xc4\x8dav \xc5\xbeiv\xc4\x8dani sustav.\n_START_SECTION_\nOptjecajni sustav\n_START_PARAGRAPH_\nOptjecajni sustav je zatvoren. Gra\xc4\x91en je od jedne le\xc4\x91ne krvne \xc5\xbeile koja tjera krv prema prednjem dijelu tijela i trbu\xc5\xa1ne krvne \xc5\xbeile koja tjera krv prema stra\xc5\xbenjem dijelu tijela. Te su \xc5\xbeile me\xc4\x91usobno povezane u svakom koluti\xc4\x87u. U krvi se nalaze di\xc5\xa1ni pigmenti, naj\xc4\x8de\xc5\xa1\xc4\x87e hemoglobin.'